Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 309 , 12/12/2002 s. 0002 - 0004



Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2002/C 309/02) Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN (x) SMM ( ) Asiakirjan kansallinen numero: 11/2000 1. Jäsenvaltion toimivaltainen viranomainen Nimi: Ministero delle Politiche agricole e forestali Osoite: Via XX Settembre, 20, I-00187 Roma Puhelin (39) 06 481 99 68 Faksi (39) 06 42 01 31 26 Sähköposti: qtc3@politicheagricole.it 2. Hakijaryhmittymä 2.1 Nimi: Associazione Interprovinciale tra Produttori Olivicoli di Teramo e di L'Aquila - A.I.Pr. Ol. 2.2 Osoite: Circonvallazione Ragusa, 31, I-64100 Teramo 2.3 Kokoonpano: tuottaja/jalostaja (x) muu ( ) 3. Tuotelaji: Luokka 1.5 - Rasvat - Ekstra-neitsytoliiviöljy 4. Tavaraerittely: (yhteenveto 4 artiklan 2 kohdan mukaisista vaatimuksista) 4.1 Nimi: Pretuziano delle Colline Teramane 4.2 Kuvaus: ekstra-neitsytoliiviöljy, jolla on seuraavat ominaisuudet: - väri: vihertävänkeltainen - tuoksu: hieman hedelmäinen - maku: hieman hedelmäinen ja samalla kirpeähkö ja kitkerähkö - arviointipaneelin arvosana > 6,5, - kokonaishappopitoisuus öljyhappona ilmaistuna enintään 0,5 grammaa 100 grammassa öljyä - peroksidiarvo < 12 mkv. O2/kg, - K232: < 2,00, - K270: < 0,20, - polyfenolit > 120 mmg/kg, - happamuusprosentti (öljyhappo) > 70 prosenttia. 4.3 Maantieteellinen alue: Ekstra-neitsytoliiviöljyssä "Pretuziano delle Colline Teramane" käytettävien oliivien tuotanto- ja jalostusalue sijaitsee koko Teramon maakunnan halki (pohjoisesta etelään) kulkevalla, Abruzzon alueeseen kuuluvalla ylänkökaistaleella, joka ulottuu meren läheisyydestä 25-30 kilometriä sisämaahan. Alueeseen kuuluvat kokonaisuudessaan seuraavat kunnat: Ancarano, Atri, Basciano, Bellante, Bisenti, Canzano, Castellalto, Castiglione Messer Raimondo, Castilenti, Cellino Attanasio, Cermignano, Colonnella, Controguerra, Corropoli, Montefino, Morro D'Oro, Mosciano S. Angelo, Nereto, Notaresco, Penna S. Andrea, S. Egidio alla Vibrata, S. Omero ja Torano Nuovo. Alueeseen kuuluu lisäksi osia seuraavista kunnista: Alba Adriatica, Arsita, Campli, Castel Castagna, Civitella del Tronto, Colledara, Giulianova, Isola del Gran Sasso, Martinsicuro, Montorio al Vomano, Pineto, Roseto degli Abruzzi, Silvi, Teramo, Torricella Sicura, Tortoreto ja Tossicia. 4.4 Alkuperätodisteet: Oliiveja kasvatettiin Teramon provinssissa jo ainakin 900-luvulla ennen Kristusta. Roomalaisten ansiosta oliivin viljely lisääntyi ja laajeni 200-luvulla eKr. Viljelyssä seurasi tiettyjen historian tapahtumien mukaisesti ajanjaksoja, jolloin viljely välillä taantui, välillä lisääntyi. Viljelyssä tapahtuneista muutoksista kerrotaan Pancrazio Palman (1781-1850) teoksessa "Opere Complete" (Teramo 1912): "Vuosisatojen ajan olemme tarjonneet öljyä Rooman valtakunnalle ja nyt tarjoamme sille oliivin pistokkaita, joista hallitus on helmikuusta 1836 lähes kieltänyt öljyn valmistamisen ja on vakavissaan suosinut Minerva-puun viljelemistä myöntämällä palkkioita jokaisesta uudesta taimesta." Napoleonin vuonna 1809 laadituttamassa kartassa on merkittynä Teramon maakunta ja oliiviöljyn levinneisyys siellä. Verrattaessa tätä karttaa nykyiseen (vuonna 1990 laadittuun) karttaan huomataan, etteivät ne eroa olennaisesti toisistaan, vaikka niiden laatimisen välillä on kulunut paljon aikaa. Arturo Provenzale kirjoitti viinin- ja oliivinviljelyoppaassaan (Guida viticola ed olearia, Teramo 1907) seuraavaa: "Vilpitön ihailu heräsi, kun sai todeta, että monien satojen, kaikkialta Italiasta peräisin olevien tuotteiden joukosta Abruzzon alueen oliiviöljytuotteet voittivat neljä ensimmäistä palkintoa Wienin maailmannäyttelyssä vuonna 1873 (...) Palkitut tuotteet olivat peräisin Loretosta, Montepaganosta, Giulianovasta ja Teramosta." Tuotanto, jalostus ja pullottaminen tapahtuvat rajatulla alueella. Sillä, että myös pullotus suoritetaan kyseisellä rajatulla alueella, halutaan varmistaa "Pretuziano delle Colline Teramane" -öljyn erityiset laatuominaisuudet sekä varmistaa, että riippumattoman elimen suorittama tarkastus tapahtuu asianomaisten tuottajien valvonnassa. Suojattu alkuperänimitys on tuottajille erittäin tärkeä ja tarjoaa niille asiaa koskevan asetuksen tavoitteen mukaisesti mahdollisuuden saada lisätuloja. Niiden tuottajien, jotka aikovat saattaa markkinoille kyseisellä merkinnällä varustettua ekstra-neitsytoliiviöljyä, on tuotteen jäljitettävyyden varmistamiseksi ilmoitettava oliiviviljelmistään, jalostus- ja pullotuslaitoksistaan valvontaelimen ylläpitämiin ja päivittämiin asianmukaisiin rekistereihin. 4.5 Viljelymenetelmä: Ekstra-neitsytoliiviöljyn "Pretuziano delle Colline Teramane" valmistuksessa käytetään enintään 75 prosenttia Leccino-, Frantoio- ja Dritta-lajikkeiden oliiveja. Loput 25 prosenttia on peräisin muista paikallisista oliivilajikkeista, pääasiassa Tortiglione-, Carboncella- ja Castiglionese -lajikkeista. Hyväksytyissä oliiviviljelmissä istutusvälin on oltava 6 m × 6 m, 6 m × 7 m ja 7 m × 7 m, ja oliivipuita on kasvatettava matalalatvaisina (vapaasti kasvatettuina, monocono-menetelmällä, jossa puu on yksilatvainen ja suippo, tai vapaasti y-kirjaimen muotoon kasvatettavana palmettina). Myös edellä mainittua pienemmät istutusvälit ovat hyväksyttäviä, kun noudatetaan tätä varten vahvistettuja tuotantorajoituksia. Lisäksi perinteiset oliivin sekaviljelmät, joissa istutusväli on 20-30 m × 10 m ja joissa oliivipuut kasvatetaan korkealatvaisina (taivutuslisäys-menetelmä tai monilatvainen kasvatus), ovat hyväksyttäviä. Oliivit on poimittava kypsymisen alkuvaiheesta alkaen 10. joulukuuta saakka. Oliivit poimitaan suoraan puusta joko käsin tai mekaanisten laitteiden avulla. Ekstra-neitsytöljyn tuotantoon tarkoitettujen oliivien enimmäistuotanto voi olla erikoistuneilla viljelmillä enintään 6500 kilogrammaa hehtaaria kohti, ja oliivin sekaviljelmillä oliivipuukohtainen oliivien enimmäistuotanto on keskimäärin 50 kilogrammaa. Oliivipuun öljyn enimmäistuotanto ei saa ylittää 20:tä prosenttia. Tuholaisten torjunta tapahtuu integroiduin tai luonnonmukaisin menetelmin. Oliivit on kuljetettava osittain läpinäkyvissä astioissa tai säiliöissä. Kerätyt oliivit on säilöttävä tiiviisiin ja tilaviin, viileässä ja tuuletettavassa tilassa säilytettäviin tynnyreihin ennen oliivien puristamista, joka on tehtävä kahden päivän kuluessa niiden poimimisesta. Oliivin öljyttämisvaiheessa on noudatettava murskaamiselle asetettua enimmäisaikaa (30 minuuttia) ja lämpötilaa (27 celsiusastetta) koskevia vaatimuksia. Myöskään laimennusveden lämpötila ei saa ylittää 27:ää celsiusastetta. 4.6 Yhteys maantieteelliseen alkuperään: Oliivinviljelyllä on kyseisellä alueella selkeät maisemansäilyttämiseen ja maaperän- ja luonnonsuojeluun liittyvät tavoitteet. Alueeseen kuuluu kaksi merkittävää maantieteellistä tekijää: idässä Adrianmeri ja lännessä Gran Sasson vuoristo, joiden vaikutuksesta ilmastolle on tyypillistä suuret lämpötilavaihtelut vuodenajan mukaan. Maaston korkeusvaihtelu on melko suurta, ja alueelle on tyypillistä peräkkäiset kukkulat, joita halkovat lähes rinnakkain mereen laskevat vesivirrat. Tällaisilla ilmastollisilla ja maaperän olosuhteilla on kiistämätön vaikutus "Pretuziano delle Colline Teramane" - alkuperänimityksellä varustetun öljyn laatuominaisuuksiin. Tuotantoaluetta kutsutaan latinalaisissa kirjallisuuslähteissä nimellä "ager Pretutianus". Alueella asuivat pretuzit, joka oli yksi italialaisista kansoista. Pretuzit polveutuivat muinaisista sabelleista, jotka elivät paljon aikaisemmin, 200-luvun alussa eKr., Rooman valtakunnan alaisuudessa mutta onnistuivat kuitenkin säilyttämään oman kulttuurisen identiteettinsä. Rooman valtakunnan laajentumisen vuoksi kyseisen alue pieneni, ja se liitettiin keisari Augustuksen aikana "praefectura iure dicundo" -hallintoalueeseen, jonka keskus oli "Interamnia Pretuttiorum", nykyinen Teramo. Ainakin 200-luvun alusta eKr. näihin päiviin saakka pretuzeilla on kuitenkin viitattu selkeästi Teramon provinssissa asuvaan väestöön. Kyseisen alueen maineikkaissa tuotteissa mainitaan usein Pretuzia. Muun muassa Plinius viittaa teoksessaan Naturalis historia ("Luonnonhistoria") useaan otteeseen pretuzialaisiin viineihin. Samoin juuri Teramon papit veivät mukanaan pretuzialaista öljyä Tyrrhenianmeren rannikolle ja sieltä eteenpäin pitkin suolatietä tai "via Salariaa", joksi Catone kutsui suolatietä teoksessaan De rustica. 4.7 Valvontaelin: Nimi: Camera di Commercio, Industria, Artigianato ed Agricoltura di Teramo Osoite: Via Savini, I-64100 Teramo. 4.8 Merkinnät: Ekstra-neitsytoliiviöljyä pidetään kaupan astioissa tai pulloissa, joiden tilavuus on enintään viisi litraa. Etiketissä on oltava merkitsemissääntöjen mukaisten tietojen lisäksi selkein ja suurin kirjaimin ilmaisut "Pretuziano delle Colline Teramane" ja "denominazione di origine protetta" (suojattu alkuperämerkintä). 4.9 Kansalliset vaatimukset: - EY-asiakirjanumero: IT/00174/2000.11.20. Täydellisen asiakirjan saapumispäivä: 18 heinäkuuta 2002.